Pasjemenik
Epididimis ili pasjemenik (lat. epididymis) je parni organ muškog spolnog sistema u muških jedinki svih sisara. Izvana gledano pasjemenik se dijeli na: glavu pasjemenika, tijelo i rep pasjemenika (epididimisa). Sastoji se od sistema kanalića koji su složeni u zavoje i čine režnjiće, a nastavljaju se na odvodne kanale sjemenika. Kanali pasjemenika se spajaju u jednu epididimisnu cijev (lat. ductus epididymidis) koja prelazi u sjemenovod. Cijev pasjemenika je duga (3–4 m) ali i isprepletena, tako da čini tijelo i rep pasjemenika. Muške spolne ćelije, nakon sazrijevanja putuju kroz sjemenik sve do repa pasjemenika gdje ostaju pohranjene do ejakulacije. Spermatozoidi koji izlaze iz sjemenika nemaju sposobnost da plivaju naprijed i da oplode jajnu ćeliju. Tokom prolaza kroz pasjemenik prolaze kroz važne procese sazrijevanja što je nužno kako bi dobili te sposobnosti. Konačno sazrijevanje spermatozoida odvija se tek u ženskom spolnom sistemu (kapacitacija).